The Star is 'n Johannesburgse dagblad wat deur Independent News & Media uitegee word. Die koerant is nou verwant aan die Saturday Star. Die koerant het sy ontstaan in Grahamstad gehad as die Eastern Star of Grahamstown Advertiser and Anglo-African op 6 Januarie 1871. Dit is gestig deur 'n drukker, ene O'Brien, en het later in die besit gekom van die broers Thomas en George Sheffield, toe dit weekliks verskyn het. Na die dood van die koerant se vernaamste finansiële ondersteuner, Dean Williams, is die toerusting per ossewa na die Witwatersrand gebring waar dit die eerste keer op 17 Oktober 1887, skaars 'n jaar na die stigting van die toekomstige Johannesburg, verskyn het. Dit het 'n ruk lank steeds as die Eastern Star bekend gestaan en twee maal per week verskyn. Op 1 April 1889 het dit begin om daagliks te verskyn. Die koerant het in 1897 met president Paul Kruger gebots, waarna dit tydelik opgeskort is en 'n ruk lank as The Comet verskyn het. In dieselfde jaar het Danie Theron die indertydse redakteur, W.F. Monypenny, afgeransel oor 'n aanval op die Boere (of volgens 'n bron die redakteur se vermeende chauvinisme jeens vroue).